Det kan sommetider gøre rigtig ondt at spille fodbold. Det oplevede det unge talent Frederik Elkær i sandhed i søndagens kamp mellem Hobro IK og Vendsyssel FF. Venstrebacken kom flyvende ved bagerste stolpe og stangede Hobro foran 3-0 mod de nordjyske ligarivaler. Til stor jubel for hjemmeholdets fans. Man skulle derfor tro, at alt var fryd og gammen. Den hurtige Hobro-spiller måtte dog lade sig udskifte umiddelbart efter scoringen. Ikke grundet en ringe præstation på grønsværen. Nej, derimod fordi han bragede direkte ind i stolpen og fik en kæberasler af den anden verden efter det forløsende mål. Scorede jeg? Efterfølgende var Frederik Elkær groggy, og målet bliver næppe et, han kommer til at huske tilbage på. - Jeg kan næsten ikke huske det. Jeg kan bare mærke, at jeg rammer stolpen med hele kroppen, og så bliver jeg så båret ud, fortæller Hobro-spilleren til TV2 Nord efter kampen, da han igen er kommet til hægterne. - Det var en fuldstændig vanvittig kamp. Til gengæld var det lækkert at score to mål, men det var lidt ærgerligt, jeg skulle ud til sidst, siger han, inden han gør det klart, at han er okay efter sammenstødet med stolpen. Hobro IK besejrede Vendsyssel FF med 3-1 og kravler derfor op på niendepladsen i landets næstbedste fodboldrække, NordicBet Ligaen. Stemningen var derfor god i omklædningsrummet efter kampen, hvor der blev sunget sejrssang. TV2 Nord talte også med Hobros cheftræner Martin Thomsen efter kampen. Se interviewet herunder:

Referat:
Frederik Elkær blev hevet ud efter sin anden scoring.